
На основу члана 29. став 1. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Националне службе за запошљавање Филијале Крушевац, Заштитник грађана Вам упућује
О Б А В Е Ш Т Е Њ Е
о

з а в р ш е т к у  п о с т у п к а

Заштитник грађана је, поступајући по притужби Г. Д. и др. из Трстеника покренуо поступак контроле законитости и правилности рада Националне службе за запошљавање Филијале Крушевац.

У складу са законским овлашћењима, Заштитник грађана је поменутом органу упутио препоруку о томе како би уочене неправилности требало отклонити. 

Поступајући по препоруци, Национална служба за запошљавање обавестила је Заштитника грађана дописом бр. 0012-07-16/2015 од 27. 4. 2015 да је упутила притужиоцима писмене позиве у којима их је позвала да Националној служби доставе доказе о штети коју су претрпели и износима које очекују да им Национална служба надокнади, као и да су се притужиље Г. Д. и А. С. одазвале позиву и доставиле своје захтеве за накнаду штете, док је притужилац Г. Ч. уредно примио позив, али му се још увек није одазвао.
Након тога, притужиља Г. Д. нас  је дописом од 13. 5. 2014. године обавестила како је Национална служба за запошљавање контактирала притужиоце и затражила од њих да припреме и доставе документацију о насталим трошковима, уз напомену да сматра како трошкови за уплаћене доприносе за социјално осигурање и пореска давања не спадају у трошкове.

Како је Заштитник грађана из дописа Националне службе за запошљавање и притужиље приметио да постоје проблеми у поступку спровођења поменуте препоруке, актом дел. бр. 21173 од 1. 6. 2015. године упутио је Националној служби за запошљавање позив за одржавање састанка како би се уочене недоумице разрешиле непосредном комуникацијом са представницима Националне службе. 
На састанку са представницима Националне службе за запошљавање, који је одржан 9. 6. 2015. године, представници Заштитника грађана су истакли како, у погледу временског периода у ком се обрачунава штета, који се појавио као спорно питање, као штету свакако треба посматрати трошкове којима су се оштећени изложили у периоду у коме су с правом веровали да ће са њима бити закључени уговори о додели средстава за самозапошљавање, односно до достављања обавештења Националне службе о томе да субвенције неће бити одобрене.  Састанaк је завршен закључком да је потребно да Национална служба за запошљавање настави да ради на постизању споразумног решења за захтеве за накнаду штете упућене од оштећених лица, у договору са њима, а у случају да је постизање споразума немогуће, у сваком појединачном случају савесно и професионално обрачуна и исплати износ причињене штете. 

Дана 29. 6. 2015. године, притужиље Г. Д. и А. С. су доставиле Заштитнику грађана записник са састанка одржаног са представницима Националне и обавестиле нас да није дошло до договора ни са једним оштећеним јер притужиоци нису задовољни понуђеним износима накнаде. 

Дописом бр. 0012-07-16/2015 од 5. 8. 2015. године, Национална служба за запошљавање обавестила је Заштитника грађана да су се сви притужиоци одазвали позиву Националне службе и доставили захтеве за накнаду штете, након чега је директор Националне службе 23. 6. 2015. године донео Одлуку о формирању радне групе у циљу реализације препоруке Заштитника грађана. Радна група је одржала састанке са притужиоцима, сваким од њих понаособ, на којима су се притужиоци изјаснили да остају при својим захтевима. На састанку је донет закључак да ће радна група по достављању релевантне документације предложити висину и начин обавеза Националне службе према притужиоцима и о томе их писаним путем обавестити. Како до споразума о накнади штете није дошло, од притужилаца је затражено да доставе од Пореске управе тачан износ задужења за период од 26. 6. 2013. године до 13. 9. 2013. године, као и износ таксе за регистрацију код Агенције за привредне регистре. Након што су сви притужиоци доставили тражену документацију и након што ју је размотрила, радна група је предложила износ накнаде који треба да буде исплаћен сваком од притужилаца и упутила предлог директору Националне службе да донесе Одлуку о исплати накнаде притужиоцима у најкраћем року, у складу са расположивим финансијским средствима. Истакнуто је како ће притужиоци бити позвани да закључе Споразуме о поравнању и уколико до њиховог потписивања дође, у најкраћем року ће се реализовати исплата накнаде притужиоцима. 
Разматрајући достављена обавештења о поступању по препоруци, као и обавештења притужилаца, закључујемо да је Национална служба за запошљавање Филијала Крушевац поступила по поменутој препоруци Заштитника грађана.
Тиме су се стекли услови да се поступак пред Заштитником грађана оконча, о чему Вас у складу са чл. 29. став 1. Закона о Заштитнику грађана обавештавамо. 

Како из поднетих поднесака притужилаца произилази да нису задовољни поступањем Националне службе за запошљавање, односно износом накнаде који им је понуђен од стране Националне службе, цењено је постојање разлога за настављање поступка контроле у новонасталој ситуацији. Оцењено је да притужиоци имају на располагању правна средства за заштиту својих права и на закону заснованих интереса, у овом случају путем подношења тужбе за накнаду штете надлежном Основном суду, због чега је донета одлука о завршетку поступка контроле. 
	ПОМОЋНИЦА ГЕНЕРАЛНЕ СЕКРЕТАРКЕ

	

	Оља Јовичић


Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]